JEGYZŐKÖNYV

Készült: 2018. április 24-én, 800 órakor Tiszagyulaházán, Tiszagyulaháza Község Önkormányzata Képviselő-testületének, a Művelődési Házban megtartott nyilvános Képviselő-testületi üléséről.

Jelen vannak:

 Mikó Zoltán polgármester

 Dobos Lászlóné alpolgármester

 Szabó Sándorné képviselő

Igazoltan távol:

 Megyesi Elemér képviselő

 Tóth Péter Benjámin képviselő

Meghívottak:

2. napirendi pont tárgyalására:

 Dr. Vincze István r. alezredes, rendőrségi tanácsos,

 kapitányságvezető

Az ülés teljes időtartamára:

 Maginé dr. Csirke Erzsébet aljegyző

Dr. Nagy Attila kirendeltségvezető

 Mészárosné Szincsák Mária jegyzőkönyvvezető

Mikó Zoltán polgármester: Sok szeretettel köszönti a megjelenteket a Képviselő-testületi ülésen. Külön köszönti Dr. Vincze István r. alezredes, rendőrségi tanácsos, kapitányságvezető Urat.

*Megállapítja, hogy a képviselő-testület határozatképes, jelen van 3 fő megválasztott képviselő, igazoltan hiányzik 2 fő.*

Mikó Zoltán polgármester: Elmondja, hogy a mai ülésről hangfelvétel és jegyzőkönyv készül, melynek vezetésével Mészárosné Szincsák Máriát bízza meg.

Javaslatot tesz a meghívóban szereplő napirendi pontok tárgyalására az alábbi módosítás szerint:

1. Polgármesteri jelentés a lejárt határidejű Képviselő-testületi határozatok végrehajtásáról.

Előadó: Mikó Zoltán polgármester

Előterjesztés: írásos

1. Beszámoló a rendőrség 2017. évi munkájáról.

Előadó: Dr. Vincze István r. alezredes, rendőrségi tanácsos, kapitányságvezető

Előterjesztés: írásos

1. Előterjesztés a Hajdúnánási Közös Önkormányzati Hivatal Szervezeti és Működési Szabályzatának módosítására.

 Előadó: Mikó Zoltán polgármester

Előterjesztés: írásos

1. Előterjesztés Gyulaháza községgel való testvértelepülési kapcsolat létrehozásáról.

Előadó: Mikó Zoltán polgármester

Előterjesztés: írásos

1. Önkormányzati feladatellátást szolgáló fejlesztések támogatásra kiírt pályázat benyújtásáról.

Előadó: Mikó Zoltán polgármester

Előterjesztés: írásos

1. Előterjesztés a lakossági víz- és csatornaszolgáltatás ráfordításainak csökkentésére vonatkozó támogatási igény benyújtására.

Előadó: Mikó Zoltán polgármester

Előterjesztés: írásos

1. Előterjesztés Tiszagyulaháza Községi Önkormányzat 2018. évi Közművelődési érdekeltségnövelő pályázatáról.

Előadó: Mikó Zoltán polgármester

Előterjesztés: írásos

*A Képviselő-testület 3 igen szavazattal (a szavazásban 3 fő vett részt) – egyetért a módosított napirendi pontok tárgyalásával.*

1./

Polgármesteri jelentés a lejárt határidejű Képviselő-testületi határozatok végrehajtásáról.

Előadó: Mikó Zoltán polgármester

*(Az előterjesztés írásban készült, melynek egy példánya a jegyzőkönyv mellékletét képezi.)*

Mikó Zoltán polgármester: Elmondja, hogy szóbeli kiegészítése nincs, kéri, hogy tárgyalják meg az előterjesztést.

Képviselő részéről kérdés, hozzászólás nem hangzott el.

Mikó Zoltán polgármester: Szavazásra bocsátja az előterjesztés határozati javaslatát. Felkéri a képviselő-testületet, hogy aki egyetért a lejárt határidejű Képviselői-testületi határozatok végrehajtásáról szóló határozati javaslattal, kézfelnyújtással szavazzon:

*A képviselő-testület a lejárt határidejű Képviselő-testületi határozatok végrehajtásáról szóló előterjesztést, 3 igen szavazattal elfogadta (a szavazásban 3 fő vett részt) és az alábbi határozatot hozta:*

Tiszagyulaháza Községi Önkormányzat

Képviselő-testületének

12/2018. (IV. 24.) határozata

A lejárt határidejű Képviselő-testületi határozatok végrehajtásáról

Tiszagyulaháza Község Önkormányzatának Képviselő-testülete megtárgyalta a lejárt határidejű Képviselő-testületi határozatok végrehajtásáról szóló polgármesteri jelentést, melyet elfogadott.

Határidő: azonnal Felelős: Mikó Zoltán polgármester

2./

Beszámoló a rendőrség 2017. évi munkájáról.

Előadó: Dr. Vincze István r. alezredes, rendőrségi tanácsos, kapitányságvezető

*(Az előterjesztés írásban készült, melynek egy példánya a jegyzőkönyv mellékletét képezi.)*

Mikó Zoltán polgármester: Megkéri Dr. Vincze István r. alezredes Urat a beszámolóval kapcsolatban, ha van szóbeli kiegészítése tegye meg.

Dr. Vincze István r. alezredes: Hozzászólásában elmondja, hogy a korábbi évekhez hasonlóan sikeres évet zárt a rendőrség. Tavaly évben regisztrálták a legkevesebb bűncselekményt. Tiszagyulaházán nagyon kevés esemény történt, közlekedési baleset sem volt. 2016-ban 19 bűncselekményt regisztráltak, addig 2017-ben már csak négyet. Nyugodt, kiegyensúlyozott településről van szó, és bízik abban, hogy ez így is marad. Lakossági fórum is megtartásra került a településen, amely nyugtatóan hatott a lakókra.

Amennyiben van kérdés szívesen válaszol.

Szabó Sándorné képviselő: Megkérdezi, hogy a 2018-as évre vonatkozó kiemelt feladatoknál a szabálysértési őrizet jogintézménye mit takar, illetve a differenciált szabálysértési elbírálói gyakorlat biztosítása mit jelent?

Dr. Vincze István r. alezredes: Válaszában elmondja, hogy a kisebb kárérték, amelynek a határértéke 50 ezer forint, az szabálysértésnek minősül, 50 ezer forint felett pedig bűncselekmény. Amennyiben 48 órán belül tetten érik az elkövetőt, lehetőség van 72 órára őrizetbe venni és gyorsított eljárásban bíróság elé állítani. Törvény szabályozza azt, hogy kiket nem lehet őrizetbe venni.

A szabálysértési elbírálói gyakorlatot a szabálysértési feljelentéseknél – ezek általában közlekedésiek – alkalmazzák a kollégái. Elbírálhatják, mérlegelhetik, hogy milyen bírságot szabnak ki. A kiemelt szabályszegések azok, amelyek a legtöbb közlekedési balesetet okozzák, és az ezek miatti feljelentések szigorúbban bírálandók el. Ezt jelenti az elbírálói gyakorlat.

Dobos Lászlóné alpolgármester: Hozzászólásában elmondja, hogy a közbiztonság javulásához véleménye szerint az is hozzájárul, hogy a közmunka programban el tudtak helyezkedni, és van havi jövedelmük azoknak az embereknek, akik azelőtt esetleg bűncselekményből szerezték meg azt.

Mikó Zoltán polgármester: Véleménye szerint is sokat javult a község közbiztonsága a 2011 óta fennálló közmunkaprogramnak köszönhetően. Nem csak ez az egyetlen visszatartó erő, hanem a térfigyelő kamerák jelenléte, a polgárőrség aktív munkája is nagyban hozzájárul a lakosság biztonságérzetéhez.

Képviselő részéről több kérdés, hozzászólás nem hangzott el.

Mikó Zoltán polgármester: Szavazásra bocsátja az előterjesztés határozati javaslatát. Felkéri a képviselő-testületet, hogy aki egyetért a rendőrség 2017. évi munkájáról szóló beszámolóval, kézfelnyújtással szavazzon:

*A képviselő-testület a rendőrség 2017. évi munkájáról szóló beszámolót, 3 igen szavazattal elfogadta (a szavazásban 3 fő vett részt) és az alábbi határozatot hozta:*

Tiszagyulaháza Községi Önkormányzat

Képviselő-testületének

13/2018. (IV. 24.) számú határozata

Tiszagyulaháza község közbiztonsági helyzetéről szóló beszámoló elfogadásáról

Tiszagyulaháza Község Önkormányzatának Képviselő-testülete Dr. Vincze István r. alezredes, rendőrségi tanácsosnak, Hajdúnánás Városi Rendőrkapitányság (4080 Hajdúnánás, Dorogi u. 78. szám) kapitányságvezetőjének a Rendőrségről szóló 1994. évi XXXIV. törvény 8.§ (4) bekezdése alapján Tiszagyulaháza közbiztonságának 2017. évi helyzetéről, a közbiztonság érdekében tett intézkedésekről, és az ezzel kapcsolatos feladatokról készült beszámolóját elfogadja.

Határidő:   - Felelős:  -

*(A jegyzőkönyv számára megállapítom, hogy Dr. Vincze István r. alazredes az üléstermet elhagyta.)*

3./

Előterjesztés a Hajdúnánási Közös Önkormányzati Hivatal Szervezeti és Működési Szabályzatának módosítására.

Előadó: Mikó Zoltán polgármester

*(Az előterjesztés írásban készült, melynek egy példánya a jegyzőkönyv mellékletét képezi.)*

Mikó Zoltán polgármester: Megkéri Maginé dr. Csirke Erzsébet aljegyző asszonyt, hogy tegye meg szóbeli kiegészítését.

Maginé dr. Csirke Erzsébet aljegyző: Az előterjesztés részletesen tartalmazza a változásokat. Tiszagyulaházát annyiban érinti a módosítás, hogy Dr. Nagy Attilát kirendeltségvezetővé nevezik ki. A többi változás az belső átszervezés, illetve létszámváltozások miatt lesz, amely már nem érinti Tiszagyulaházát.

Képviselő részéről kérdés, hozzászólás nem hangzott el.

Mikó Zoltán polgármester: Szavazásra bocsátja az előterjesztés határozati javaslatát. Felkéri a képviselő-testületet, hogy aki egyetért a Hajdúnánási Közös Önkormányzati Hivatal Szervezeti és Működési Szabályzatának módosításáról szóló határozati javaslattal, kézfelnyújtással szavazzon:

*A képviselő-testület a Hajdúnánási Közös Önkormányzati Hivatal Szervezeti és Működési Szabályzatának módosításáról szóló határozati javaslatot, 3 igen szavazattal elfogadta (a szavazásban 3 fő vett részt) és az alábbi határozatot hozta:*

Tiszagyulaháza Községi Önkormányzat

Képviselő-testületének

14/2018. (IV. 24.) számú határozata

a Hajdúnánási Közös Önkormányzati Hivatal

Szervezeti és Működési Szabályzatának módosításáról

Tiszagyulaháza Község Önkormányzatának Képviselő-testülete a Hajdúnánási Közös Önkormányzati Hivatal módosított Szervezeti és Működési Szabályzatát az előterjesztés melléklete szerint, 2018. május 01-jei hatállyal elfogadja.

Felkéri a jegyzőt, hogy a Hajdúnánási Közös Önkormányzati Hivatal Szervezeti és Működési Szabályzatában foglaltaknak a Hivatal dolgozói általi megismertetéséről, valamint a határozatból adódó szükséges intézkedések megtételéről gondoskodjon.

Határidő: 2018. április 30. Felelős: Dr. Kiss Imre jegyző

4./

Előterjesztés Gyulaháza községgel való testvértelepülési kapcsolat létrehozásáról.

Előadó: Mikó Zoltán polgármester

*(Az előterjesztés írásban készült, melynek egy példánya a jegyzőkönyv mellékletét képezi.)*

Mikó Zoltán polgármester: Elmondja, hogy nagyon régen érik már a gondolata egy testvér települési kapcsolat kialakításának. A testvértelepülési együttműködés célja lehet, hogy a települések lakosai körében a kultúra, a gazdaság, és a sport területén kapcsolatok alakuljanak ki. Gyulaháza polgármestere 2017. évben ellátogatott a községünkben megrendezett Gólyafesztiválra, amelynek alkalmával lehetősége volt megtekinteni, megismerni kis községünket.

A települések nevének hasonlósága okán felvetettem a testvértelepülési kapcsolat létrehozásának lehetőségét, amely támogatásra talált, és az idei Gólyafesztiválon, ünnepélyes keretek között alírásra kerül az együttműködési megállapodás.

Képviselő részéről kérdés, hozzászólás nem hangzott el.

Mikó Zoltán polgármester: Szavazásra bocsátja az előterjesztés határozati javaslatát. Felkéri a képviselő-testületet, hogy aki egyetért a Gyulaháza községgel való testvértelepülési kapcsolat létrehozásáról szóló határozati javaslattal, kézfelnyújtással szavazzon:

*A képviselő-testület a Gyulaháza községgel való testvértelepülési kapcsolat létrehozásáról szóló határozati javaslatot, 3 igen szavazattal elfogadta (a szavazásban 3 fő vett részt) és az alábbi határozatot hozta:*

Tiszagyulaháza Község Önkormányzata

Képviselő-testületének

15/2018. (IV. 24.) számú határozata

Gyulaháza községgel való testvértelepülési kapcsolat létrehozásáról

Tiszagyulaháza Község Önkormányzata Képviselő-testülete kezdeményezi testvértelepülési együttműködési megállapodás megkötését Gyulaháza községgel az előterjesztés 2. számú melléklete szerinti együttműködési megállapodásban foglalt célok megvalósításáért.

Felhatalmazza a polgármestert a szándéknyilatkozat, majd azt követően a testvértelepülési együttműködési megállapodás aláírására, és felkéri arra, hogy kezdeményezzen egyeztetést Gyulaháza polgármesterével a dokumentumok aláírásának időpontjairól, módjáról és helyszíneiről.

Határidő: 2018. december 31. Felelős: Mikó Zoltán polgármester

5./

Előterjesztés az Önkormányzati feladatellátást szolgáló fejlesztések támogatásra kiírt pályázat benyújtásáról.

Előadó: Mikó Zoltán polgármester

*(Az előterjesztés írásban készült, melynek egy példánya a jegyzőkönyv mellékletét képezi.)*

Mikó Zoltán polgármester: Elmondja, hogy a testület egyszer már rangsorolta a felújítandó utcákat. Ennek alapján a második helyen szerepelt a Bartók utca, amelyre most pályázat beadása vált lehetővé. Erről kell egy határozatot hozni. A maximálisan igényelhető támogatás összege 15 millió forint. Tájékoztatja a testületet, hogy az előterjesztésben meghatározott összegtől eltér a pályázathoz kötelezően vállalandó önerő összege, amely 2.438.627.-Ft. Javasolja a pályázat beadását.

Képviselő részéről kérdés, hozzászólás nem hangzott el.

Mikó Zoltán polgármester: Szavazásra bocsátja az előterjesztés módosított határozati javaslatát. Felkéri a képviselő-testületet, hogy aki egyetért az Önkormányzati feladatellátást szolgáló fejlesztések támogatásra kiírt pályázat benyújtásával, azzal a módosítással, hogy az önkormányzat által vállalt önerő összege 2.438.627.-Ft, kézfelnyújtással szavazzon:

*A képviselő-testület az Önkormányzati feladatellátást szolgáló fejlesztések támogatásra kiírt pályázat benyújtásáról szóló az önerő összegével módosított határozati javaslatot, 3 igen szavazattal elfogadta (a szavazásban 3 fő vett részt) és az alábbi határozatot hozta:*

Tiszagyulaháza Községi Önkormányzat

Képviselő-testületének

16/2018. (IV. 24.) számú határozata

Önkormányzati feladatellátást szolgáló fejlesztések támogatásra kiírt pályázat benyújtásáról

Tiszagyulaháza Község Önkormányzata Képviselő-testülete pályázatot nyújt be a helyi önkormányzatokért felelős miniszternek az államháztartásért felelős miniszterrel közösen meghirdetett, az „Önkormányzati feladatellátást szolgáló fejlesztések támogatásra” kiírt pályázatra.

Az önkormányzat pályázatát a pályázati kiírás 3. alcímében szereplő belterületi utak, járdák, hidak felújítása alcél keretein belül az önkormányzat tulajdonában lévő, belterületi Bartók utca felújítására nyújtja be.

A pályázandó támogatás maximális összege: 15 millió forint.

Az önkormányzat kötelezettséget válla arra, hogy a támogatás elnyerése esetén a 15 % pályázati önerőt, azaz 2.438.627 Ft-ot az Önkormányzat 2018. évi költségvetéséről szóló 1/2018 (II.21.) Önkormányzati Rendelet szerinti 2017. évi pénzmaradványa terhére biztosítja.

Felkéri a polgármestert, hogy a pályázat határidőben történő benyújtásáról gondoskodjon.

Határidő: 2018. május 3. Felelős: Mikó Zoltán polgármester

6./

Előterjesztés a lakossági víz- és csatornaszolgáltatás ráfordításainak csökkentésére vonatkozó támogatási igény benyújtására.

Előadó: Mikó Zoltán polgármester

*(Az előterjesztés írásban készült, melynek egy példánya a jegyzőkönyv mellékletét képezi.)*

Mikó Zoltán polgármester: Megkéri Maginé dr. Csirke Erzsébet aljegyző asszonyt, hogy tegye meg szóbeli kiegészítését.

Maginé dr. Csirke Erzsébet aljegyző: A testület tagjai már találkozhattak az előző években ezzel az előterjesztéssel, mert a határozatot minden évben kéri az ÉRV. A pályázat elkészítését, és beadását is az ÉRV végzi.

Szabó Sándorné képviselő: Mire elegendő ez a pályázati pénz? Az ivóvíz hálózatban csőcserét lehet-e belőle végezni?

Maginé dr. Csirke Erzsébet aljegyző: Az összeg nagy része díjkompenzációra megy el, illetve egy kis része elég lesz kisebb felújításokra, karbantartásokra.

Képviselő részéről több kérdés, hozzászólás nem hangzott el.

Mikó Zoltán polgármester: Szavazásra bocsátja az előterjesztés határozati javaslatát. Felkéri a képviselő-testületet, hogy aki egyetért a lakossági víz- és csatornaszolgáltatás ráfordításainak csökkentésére vonatkozó támogatási igény benyújtásával, kézfelnyújtással szavazzon:

*A képviselő-testület a lakossági víz- és csatornaszolgáltatás ráfordításainak csökkentésére vonatkozó támogatási igény benyújtásáról szóló határozati javaslatot, 3 igen szavazattal elfogadta (a szavazásban 3 fő vett részt) és az alábbi határozatot hozta:*

Tiszagyulaháza Községi Önkormányzat

Képviselő-testületének

17/2018. (IV. 24.) számú határozata

lakossági víz- és csatornaszolgáltatás ráfordításainak csökkentésére vonatkozó támogatási igény benyújtása

Tiszagyulaháza Község Önkormányzata Képviselő-testülete kinyilvánítja azon szándékát, hogy 2018. évre vonatkozóan a lakossági ivóvíz és csatornaszolgáltatás ráfordításainak csökkentésére támogatási kérelmet kíván benyújtani.

Felhatalmazza a polgármestert a pályázathoz szükséges mellékletek és nyilatkozatok aláírására, valamint, hogy a pályázatot a jogszabályban meghatározott tartalommal és időpontig nyújtsa be.

Határidő: 2018. május 7. Felelős: Mikó Zoltán polgármester

7./

Előterjesztés Tiszagyulaháza Községi Önkormányzat 2018. évi Közművelődési érdekeltségnövelő pályázatáról.

Előadó: Mikó Zoltán polgármester

*(Az előterjesztés írásban készült, melynek egy példánya a jegyzőkönyv mellékletét képezi.)*

Mikó Zoltán polgármester: Elmondja, hogy szeretné beadni a Közművelődési érdekeltségnövelő elnevezésű pályázatot, amelyben a Művelődési Ház tetőzetének felújítása és székek, asztalok cseréje szerepelne. Ennek beadásához kéri a testületet, hogy hozzon egy határozatot.

Szabó Sándorné képviselő: Megkérdezi, hogy nem lehetne-e egy emelet ráépítésével bővíteni a Művelődési Házat?

Mikó Zoltán polgármester: Válaszában elmondja, hogy az már nagyon sok pénzbe kerülne, illetve mivel nagyon régi az épület a falazat már nem bírná el. Szükség lenne statikus véleményére is, és az akadálymentesítés szempontjából sem mindegy, hogy van rajta emelet, vagy nincs.

Képviselő részéről több kérdés, hozzászólás nem hangzott el.

Mikó Zoltán polgármester: Szavazásra bocsátja az előterjesztés határozati javaslatát. Felkéri a képviselő-testületet, hogy aki egyetért a Tiszagyulaháza Községi Önkormányzat 2018. évi Közművelődési érdekeltségnövelő pályázatának benyújtásával, kézfelnyújtással szavazzon:

*A képviselő-testület a Tiszagyulaháza Községi Önkormányzat 2018. évi Közművelődési érdekeltségnövelő pályázatának benyújtásáról szóló határozati javaslatot, 3 igen szavazattal elfogadta (a szavazásban 3 fő vett részt) és az alábbi határozatot hozta:*

Tiszagyulaháza Községi Önkormányzat

Képviselő-testületének

18/2018. (IV. 24.) számú határozata

Tiszagyulaháza Községi Önkormányzat 2018. évi Közművelődési érdekeltségnövelő pályázatáról

Tiszagyulaháza Község Önkormányzata Képviselő-testülete pályázatot nyújt be az emberi erőforrások minisztere – a belügyminiszterrel és a nemzetgazdasági miniszterrel egyetértésben – a Magyarország 2018. évi központi költségvetéséről szóló 2017. évi C. törvény 3. melléklet II. 4. a) pontja alapján meghirdetett közművelődési érdekeltségnövelő támogatásra kiírt pályázatra.

I.

A Képviselő-testület a 8/2002. (VIII. 09.) számú, a helyi közművelődésről szóló rendelet alapján kinyilatkozza, hogy Tiszagyulaháza községben a helyi társadalom művelődési igényeinek, kulturális szükségleteinek biztosítására közösségi színtérnek a 4097, Tiszagyulaháza, Kossuth u. 25. szám alatt található Művelődési Ház és Könyvtár épületét jelöli ki.

II.

A Képviselő-testület a mellékelt Tiszagyulaháza Község Közösségi Színterének használati szabályzatát elfogadja.

III.

A pályázat keretében az önkormányzat által működtetett Művelődési Ház és Könyvtár működésének fejlesztéséhez berendezési tárgyak beszerzésére kerül sor.

A testület kötelezettséget vállal arra, hogy a pályázathoz szükséges önerőt 300.000.-Ft-ot, a 2018. évi költségvetésében az általános tartalék terhére biztosítja.

A testület felhatalmazza a polgármestert, hogy a pályázat benyújtásához szükséges nyilatkozatokat tegye meg, valamint gondoskodjon a pályázat határidőben történő benyújtásáról.

Határidő: 2018. április 29. Felelős: Mikó Zoltán polgármester

*1. sz. melléklet a 18/2018. (IV.24.)* *számú Képviselő-testületi határozathoz*

TISZAGYULAHÁZA KÖZSÉG
KÖZÖSSÉGI SZÍNTERÉNEK HASZNÁLATI SZABÁLYZATA

Tiszagyulaháza Községi Önkormányzat Képviselő-testülete a község közművelődési közösségi színterének használati szabályzatát az alábbiakban határozza meg.

A muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény 73. § (1) bekezdése kimondja, hogy a „Közművelődéshez való jog gyakorlása közérdek, a közművelődési tevékenységek támogatása közcél”

A község közösségi színterének szolgáltatásait, programjait bárki igénybe veheti, aki a használati szabályzatban foglalt feltételeket elfogadja.

A közösségi színtér neve: Művelődési Ház és Könyvtár

Székhelye: 4097 Tiszagyulaháza, Kossuth u. 25.

Fenntartója: Tiszagyulaháza Község Önkormányzat Képviselő-testülete

Fenntartó székhelye: 4097 Tiszagyulaháza, Kossuth u. 73.

Működési területe. Tiszagyulaháza község közigazgatási területe

Jogállása: alapító okirattal nem rendelkező közösségi színtér

Alaptevékenysége: közművelődési feladatellátás

Működtetője: Tiszagyulaháza Községi Önkormányzat
Tevékenység helyei: egy nagyterem, egy könyvtárhelyiség, egy előtér, és mellékhelyiségei

Közösségi színtér igénybevételének szabályozása

1. A Művelődési Ház és Könyvtárban végzett közművelődési tevékenység a helyi társadalom kulturális szükségletei, önművelő, önképző, amatőr művészeti ambícióinak, társas kapcsolat igényének, közéleti, közösségi, szórakozási lehetőségeinek biztosítását, szakmai szolgálatát jelenti.
2. A Művelődési Ház és Könyvtár mindenki számára a nyitvatartási időben rendelkezésre áll, tereit, állandó szolgáltatásait a házirend (2. sz. függelék) betartása mellett mindenki igénybe veheti. A Művelődési Ház és Könyvtárban egyidejűleg 200 főnél több személy nem tartózkodhat a rendezvények ideje alatt.
3. A Művelődési Ház és Könyvtár a nemzeti ünnepek, jeles napok, évfordulók, községi ünnepek tartásának helyszíne. Házasságkötésre kijelölt hivatali helyiség. Termei bérbe adhatók a közösségi térbe illő, igényes szórakoztató és kulturális programok, osztály-, családi- és baráti találkozók megtartására. Befogadja az egészséges életmódhoz és a mozgásművészethez kapcsolódó különböző testnevelési és tánctanfolyamokat. Igénybevétele esetén a hatályos jogszabályok alkalmazása kötelező.
4. A helyiségek igénybevételének szándékát legalább 5 munkanappal a tervezett igénybevétel előtt jelezni kell.
5. A Művelődési Ház és Könyvtár az állandó közművelődési programok időpontjának figyelembe vételével biztosítja a helyiségeket az igénylőnek.
6. A helyiségek ünnepnapokon és egyes munkaszüneti napokon (január 1., március 15., Húsvét vasárnap és hétfő, május 1., Pünkösd vasárnap és hétfő, augusztus 20., október 23., november 1. és december 25-26.) nem vehetők igénybe. Ettől eltérni a polgármester egyedi döntése alapján lehet.
7. Zártkörű rendezvények alkalmával a programot szervezők felelőst neveznek meg, aki teljes anyagi-, büntetőjogi felelősséggel tartozik a Művelődési Ház és Könyvtár berendezési tárgyaiért, a használt helyiségek állagáért, egyben kötelesek betartani a Művelődési Ház és Könyvtár házirendjét.

A Művelődési Ház és Könyvtár feladata

Tiszagyulaháza Községi Önkormányzat a tulajdonát képező Művelődési Ház és Könyvtárban biztosítja a szabadidő kulturális célú eltöltéséhez, a közművelődési tevékenységek megvalósításához továbbá a szórakozáshoz szükséges közösségi színteret. Az épületen belül működik elkülönítetten a körzeti megbízott, a Tiszagyulaházai Polgárőr Egyesület, a Család- és Gyermekjóléti Szolgálat, és a házi segítségnyújtást ellátó gondozók irodája is.

Tiszagyulaháza Községi Önkormányzat kötelező közfeladataként közösségi színtér fenntartásával, szakfeladatként való működtetéssel, az önkormányzat által foglalkoztatott munkavállaló részmunkaidőben való foglalkoztatásával biztosítja az alábbi közművelődési tevékenységek végzését:

1. Az iskolarendszeren kívüli, öntevékeny, önképző, szakképző tanfolyamok, életminőséget és életesélyt javító tanulási, felnőttoktatási lehetőségek megteremtését, mely feladat ellátását az oktatási- nevelési intézményekkel, az álláskeresők foglalkoztatására szakosodott szervekkel, a gyermekjóléti és a családsegítő szolgáltatókkal, helyi civil szervezetek vezetőivel való együttműködés kialakításával és folyamatos munkakapcsolat fenntartásával valósítja meg ;
2. Rendezvényeivel, programjaival közreműködik a helyi lakosság művelődési igényeinek felkeltésében, valamint a kulturális értékek közvetítésében.

(Művészet és népi hagyomány körébe tartozó bemutatók, kiállítások, előadói délutánok, estek, találkozók, kézműves vásárok, stb.) Ellátja helyi kulturális és közösségi rendezvények, ünnepi megemlékezések megszervezését és lebonyolítását;

1. A helyi társadalomban hátrányos helyzetűek (mozgáskorlátozottak, munkaképességüket elvesztők, egészségkárosodottak, szenvedélybetegek) elesettségükből eredő kulturális hátrányaik mérséklésének elősegítését;
2. Az óvodás- és iskoláskorú gyermekek, fiatal felnőttek (középiskolások) felsőfokú oktatásban résztvevő fiatalok helyi közművelődés keretein belüli művészeti (film, képzőművészeti, iparművészeti,) közösségi élet, amatőr alkotó, kiemelkedő értéket előállító műhelyek (ifjúsági klubok, ének- zene, rajz, festészet, szakkörök) kialakítását, működési feltétele megteremtését;
3. A település művészeti, szellemi értékeinek, hagyományainak feltárását (hagyományőrző klubok létrejöttének támogatása) ;
4. Honismereti, helytörténeti ritkaságok, korhű-dokumentumok felkutatását, annak tárlat-szerű bemutatásával, ezzel felélesztve a lokálpatriotizmust;
5. A település környezeti és esztétikai kultúrájának fejlesztésébe, a civil szervezetek, oktatási-nevelési intézmények gyermekeinek és tanulóinak a település  virágosításába, a parlagfű- és gyommentesítési, hulladékgyűjtési akciók részvételébe való bevonásának szervezését;
6. A nemzeti, a nemzetiségi, kisebbségi kultúrák megismertetését, az egyetemes kulturális értékek ápolását, a helyi kisebbségi közösség hagyományainak gondozását, ebben való együttműködést az oktatási-nevelési intézményekkel, a helyi civil szervezetekkel, önszerveződő kulturális közösségekkel;
7. A helyi társadalmi kapcsolatrendszer, a közösségi érdekérvényesítés terén az országos, régiós, megyei, kistérségi kulturális intézményeivel, szerveivel való együttműködést;
8. Szabadidő hasznos eltöltése keretében a diák- és felnőtt sporttal összefüggő iskolai- és klub szintű összefogás erősítését;
9. A helyi nyilvános könyvtárral közös kulturális rendezvények (versenyek, ötletbörzék, zenés, táncos műsorok, találkozók, fesztiválok, vetélkedők) megrendezését;
10. A település idegenforgalmi vonzerejének megteremtését;
11. A település polgárai számára információk eljuttatását, helyi lap szerkesztéséhez adatok gyűjtését;
12. Népművészeti hagyományok tevékenységének gyakorlásához, az ének-zene, táncegyüttesek működéséhez helyiség biztosítását;
13. Nyári kulturális táborok szervezését, az ott készült alkotásokból bemutatók, kiállítások rendezését;
14. Felkarolja az ifjúság hasznos időtöltésére irányuló kezdeményezéseket, lehetőséget ad a termeiben lebonyolítható versenyek, vetélkedők megrendezésére;
15. Lehetőséget ad a kisebb közösségek, csoportok alkalmankénti társas együttlétére, filmvetítésekre, kézműves foglalkozásokra, népi hagyományok ápolására;
16. A lakosság igénye alapján zenés-táncos szórakoztató rendezvényeket tart.

A közösségi színtér helyiségeinek bérleti díj mentes és díjköteles használata

1. Bérleti díj mentes tevékenységek és szolgáltatások
	1. a Tiszagyulaházi Aprajafalva Óvoda, az Újtikos-Tiszagyulaháza Általános Iskola, és az Önkormányzat szervezésében megvalósuló rendezvények,
	2. az 1. sz függelékben meghatározott szervezetek, önszerveződő kulturális közösségek mindazon rendezvényei, amelyek nem tartoznak az alábbi 2. pont alá,
	3. egészségügyi intézmények ingyenes lakossági szűrései,
	4. mindaz a tevékenység, amelyet az önkormányzat célzott feladatként finanszíroz,
	5. a mindenki számára nyitva álló, nem belépődíjas kulturális rendezvények, és
	6. az egyedileg meghatározott helyi közösségi célra, vagy az önkormányzat által is támogatott jótékonysági célra fordítandó bevételű bálok.
2. Bérleti díjköteles tevékenységek és szolgáltatások
3. kirakodóvásári tevékenység céljára, illetve minden egyéb üzleti célú vállalkozás, termékbemutató igénybevételére az 1. sz függelékben nem szereplő szervezetek rendezvényei
4. esküvő céljára történő igénybevétel, illetve magánszemélyek által szervezett magáncélú rendezvények tartására
5. zenés, táncos rendezvények, amennyiben nem tartoznak az 1. sz. pontban meghatározott kedvezményes körbe

Tiszagyulaháza, 2018. április 24.

 Mikó Zoltán

 polgármester

*1. sz. függelék*

A közösségi színtér helyiségeit ingyenesen használó szervezetek: (a településen működő szervezetek, önszerveződő kulturális közösségek, intézmények):

1. Római Katolikus Egyházközség
2. Tiszagyulaházi Polgárőr Egyesület
3. Újtikos-Tiszagyulaháza Általános Iskola
4. Tiszagyulaházi Aprajafalva Óvoda
5. valamint a használati szabályzat hatálybalépése után alakuló tiszagyulaházi közművelődési célú közösségek, csoportok, klubok, civil szervezetek

*2. sz. függelék*

TISZAGYULAHÁZI MŰVELŐDÉSI HÁZ ÉS KÖNYVTÁR HÁZIRENDJE

1. A Művelődési Ház és Könyvtárat a Tiszagyulaháza Község Közösségi Színterének Használati Szabályzata alapján vehetik igénybe közművelődési – kulturális rendezvények tartására.
2. A Művelődési Ház és Könyvtár programjait minden érdeklődő látogathatja, és igénybe veheti szolgáltatásait. Kivételt képeznek a zártkörű rendezvények, melyen a meghívottak vehetnek részt.
3. A Művelődési Ház és Könyvtár nyitvatartása: a programok alakulásának függvényében.
4. A belépődíjas rendezvények látogatásának előfeltétele a jegyvásárlás.
5. Belépőjegyes rendezvényeken a résztvevő az ellenőrző szelvényét megőrizni köteles, azt kérésre vagy a terembe való visszaérkezéskor külön felhívás nélkül a rendezőknek vagy a felügyeletet végző személynek köteles bemutatni.
6. A Művelődési Ház és Könyvtár programjain résztvevők zavartalan művelődése és szórakozása érdekében be kell tartani a közösségi és társas élet kulturált magatartásának szabályait.
7. A Művelődési Ház és Könyvtár közösségi célokat szolgál, ezért védelme, berendezésének és felszerelésének anyagi felelősséggel történő használata, a tisztaság és a rend megóvása minden látogató kötelessége. Aki a ház vagyontárgyainak megrongálódását megsemmisülését okozza, vagy az átvett vagyontárggyal elszámolni nem tud, teljes körű anyagi felelősséggel tartozik, azaz köteles a kárt teljes egészében haladéktalanul megtéríteni.
8. A nem rendeltetésszerű használatból eredő, illetve a szándékosan okozott kárt annak okozója köteles megtéríteni.
9. A házirend szabályait szándékosan megsértőket, rongálókat, az emberi együttélés normáit be nem tartó egyéneket a fenntartó eltilthatja a Művelődési Ház és Könyvtári programok látogatásától.
10. A látogatók személyes tárgyainak megóvásáért az intézmény nem vállal felelősséget.
11. A jogszabályok, a házirend előírásait, a polgármester, a hatóságok, a Művelődési Ház és Könyvtár munkatársai, és a rendezők utasításait minden látogató köteles betartani. Ezek megszegéséből, vagy a nem megfelelő magatartásból adódó károkért, beleértve a sérüléseket, és az egészségkárosodásokat is, mindenki saját felelősséggel tartozik.
12. Az épületben szemetelni tilos.
13. Az épületben dohányozni tilos, dohányozni kizárólag az arra kijelölt helyen lehet.
14. A Művelődési Ház és Könyvtárban csak kulturált öltözékben, tiszta ruhában lehet tartózkodni.
15. A Művelődési Ház és Könyvtár elektromos és hangtechnikai berendezéseit csak az arra megbízást kapott személyek kezelhetik.
16. Szeszesitalt behozni - zártkörű rendezvény kivételével - nem szabad. Az intézményt ittas állapotban látogatni tilos. Szeszesital fogyasztása a Művelődési Ház és Könyvtár előtt tilos.
17. Tilos kábítószer hatású készítményeket fogyasztani, terjeszteni a Művelődési Ház és Könyvtárban és annak környékén.
18. 14 éven aluliak 20 óra után csak szülői felügyelettel tartózkodhatnak az intézményben.
19. 6 éves kor alatt a Művelődési Ház és Könyvtár kizárólag kísérővel látogatható, az itt tartózkodás ideje alatt a kísérő felelős a gyermek felügyeletéért.
20. A Művelődési Ház és Könyvtár látogatója köteles azonnali hatállyal értesíteni a polgármestert (szükség esetén a rendőrséget, mentőket, tűzoltókat) minden olyan eseményről, amely veszélyezteti a látogatók testi épségét, valamint a Művelődési ház és Könyvtár épületét, eszközeit, berendezéseit.
21. A házirend betartása minden látogató számára kötelező.
22. Minden idelátogató és az épületet, annak berendezését, felszerelését rendeltetés szerűen használó, az emberi együttélés alapvető szabályait betartó személy joga, hogy a Művelődési Ház és Könyvtár működésével összefüggő észrevételeit, panaszait az önkormányzathoz eljuttassa.

Mikó Zoltán polgármester: Tájékoztatja a Képviselő-testületet a lomtalanítás új menetéről, amellyel személy szerint nem ért egyet. Ez azt jelenti, hogy a lakosnak magának kell felvennie a kapcsolatot a hulladék szállítóval, aki összevárja a jelzéseket és egyszer, valamikor kijön és elszállítja a szemetet. Egyeztetés alatt van a régi rend visszaállítása, miszerint a HHG biztosít a településnek egy konténert, amelybe meghatározott időpontban összegyűjtik a lomot, de akkor viszont egy évben csak egyszer lesz lomtalanítás.

Elmondja továbbá, hogy a mai nap folyamán egy nemzetközi csoport érkezik a településre az Országos Tranzitfoglalkoztatási Egyesülettől a közmunkaprogramot megtekinteni.

Köztudott, hogy a Tiszagyulaházi Polgárőr Egyesület kapott egy szolgálati autót és az ő részükre négy darab nyári gumi vásárlása történt az önkormányzat részéről, ezzel is támogatva munkájukat.

Támogatásként az önkormányzat készíttetett egy molinót a Tiszagyulaházi Megyesi Ágota üveglencsés ékszereket készítő vállalkozó részére, hiszen ő is Tiszagyulaháza jó hírnevét öregbíti. Sok fesztiválon, rendezvényen megjelenik ékszereivel, akire büszke lehet a település.

Megkérdezi a képviselőket, van-e valakinek még hozzászólása?

Szabó Sándorné képviselő: A mezőgazdasági vállalkozók sárfelhordásával kapcsolatban fejezi ki felháborodását mert nagyon balesetveszélyes. Valami megoldást kellene találni a problémára, mert nem mindenki takarítja le az utakról maga után a sarat.

Mikó Zoltán polgármester: Teljesen egyet ért, és igazat ad képviselő asszonynak csak az a probléma, hogy ezekről a nagy gépekről a sár letakarítása már nem olyan egyszerű, mint régen a kisebb traktorokról. Megoldás, hogy takarítsák le maguk után.

Szabó Sándorné képviselő: Megkérdezi még, hogy van-e lehetőség a szúnyogok írtására.

Mikó Zoltán polgármester: Utána fog érdeklődni a katasztrófavédelemnél, hogy az idén van-e rá lehetőség.

Dobos Lászlóné alpolgármester: A Gólyafalvakhoz való csatlakozás lehetőségét említené meg, hiszen abban is sok lehetőség rejlik.

Mikó Zoltán polgármester: Régebben volt már szó a csatlakozásról, de valamiért ez a dolog abba maradt. Ha úgy gondolja a testület, akkor újra felveszi a kapcsolatot Nagybajom polgármesterével és beszélnek róla.

Mivel az ülésen egyéb kérdés, hozzászólás nem hangzott el, Mikó Zoltán polgármester az ülést 910 órakor bezárta.

K. m. f.

Mikó Zoltán Dr. Kiss Imre

 polgármester jegyző